### NN 90/2024 (31.7.2024.), Odluka o naknadi za razvoj trgovačkog društva Neretvansko-pelješko-korčulansko-lastovsko-mljetski vodovod d.o.o.

Neretvansko-pelješko-korčulansko-lastovsko-mljetski vodovod d.o.o.

1688

Na temelju članka 52. Zakona o financiranju vodnog gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19 i 36/24) i članka 23. stavka 1. podstavka 4 Zakona o vodnim uslugama (»Narodne novine« 66/19), Skupština trgovačkog društva Neretvansko-pelješko-korčulansko-lastovsko-mljetskog vodovoda d.o.o. na temelju Odluke o izmjeni i dopuni Odluke o naknadi za razvoj (Posl.br.: 287-9/2022) donesene na sjednici održanoj 20. lipnja 2024. godine, na sjednici održanoj 20. lipnja 2024. godine većinom glasova u skladu s člankom 24. stavkom 2. i stavkom 3. Zakona o vodnim uslugama, donijela je

ODLUKU

O NAKNADI ZA RAZVOJ
 (pročišćeni tekst)

Članak 1.

Na području pružanja vodnih usluga Neretvansko-pelješko-korčulansko-lastovsko-mljetskog vodovoda d.o.o. (dalje u tekstu: Javni isporučitelj vodnih usluga) koje čine područja: Grada Korčule, te općina Lumbarda, Janjina, Lastovo, Mljet, Slivno i Kula Norinska, plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Od obveze plaćanja oslobođeni su socijalno ugroženi korisnici.

Članak 4.

Naknada za razvoj uvodi se u zajedničkom i posebnom dijelu te u visinama izraženim u kunama po osnovici iz stavka 3. ove Odluke (euro/m3), kako slijedi:

|  |  |  |  |
| --- | --- | --- | --- |
| Red. br. | Jedinica lokalne samouprave | Naknada za razvoj (euro/m³) | |
| zajednički dio  (NZR-Z) | posebni dio  (NZR-P) |
| 1. | Grad Korčula | 0,07 | 0,13 |
| 2. | Općina Lumbarda | 0,07 | 0,20 |
| 3. | Općina Janjina | 0,07 | 0,13 |
| 4. | Općina Lastovo | 0,07 | 0,13 |
| 5. | Općina Mljet | 0,07 | 0,59 |
| 6. | Općina Slivno | 0,07 | 0,13 |
| 7. | Općina Kula Norinska | 0,07 | 0,13 |

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno godišnjem Planu gradnje komunalnih vodnih građevina za 2022. godinu koji je objavljen na internetskoj stranici www.npklmvodovod.hr, kao i za sve daljnje planove gradnje komunalnih vodnih građevina koji će biti objavljeni na istoj internetskoj stranici, sve do donošenja poslovnog plana sukladno članku 23. stavku 2. Zakona o vodnim uslugama (NN 66/19).

Po donošenju poslovnog plana iz predhodnog stavka ovog članka, prihodi od naknade za razvoj koristit će se za financiranje gradnje komunalnih vodnih građevina sukladno njemu.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina, što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu), izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akakta (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjam, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima.

Sredstva zajedničkog i posebnog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina, te financiranje otplate zajmova i kredita danih u svrhu gradnje komunalnih vodnih građevina po ključu da se uprihodovana sredstva na području određene jedinice lokalne samouprave usmjere na projekte na području te jedinice lokalne samuoprave sukladno godišnjem planu gradnje komunalnih vodnih građevina, a po donošenju poslovnog plana iz stavka 1. ovog članka sukladno njemu.

Članak 8.

Nadzor nad obračunom i naplatom naknada za razvoj provodi računovodstvo Javnog isporučitelja vodnih usluga.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 10.

Ova Odluka objavljuje se u »Narodnim novinama« i stupa na snagu kasnijim od sljedećih datuma: 1. srpnja 2022. godine ili osmoga dana od dana objave u »Narodnim novinama«.

Pročišćeni tekst Odluke o naknadi za razvoj, sukladno Odluci o izmjeni i dopuni Odluke o naknadi za razvoj (Posl.br.: 287-9/2022) donesene na sjednici održanoj 20. lipnja 2024. godine, stupa na snagu kasnijim od sljedećih datuma: 1. srpnja 2024. godine ili osmoga dana od dana objave u »Narodnim novinama«.

Posl.br: 317-5-2/2024
 Korčula, 20. lipnja 2024.

Predsjedavajući Skupštine Neretvansko-pelješko-
 -korčulansko-lastovsko-mljetskog vodovoda d.o.o.
 Tomislav Ančić, v. r.